Jens Peter Vernersen (S), 2005-04-12:
Man kan jo godt stå og tænke lidt over, når man hører, hvor besværligt det er for regeringen med hele dens apparat i Skatteministeriet og i styrelser, hvor man har landets skattespecialister, at lave sådan et lovforslag, at det faktisk er noget af en præstation, at oppositionen så overhovedet kan lave et forslag, der stort set er dækkende.
Det blev kendt den 19. august, og lovforslaget er fremsat nu her i marts, det vil sige, at man i hvert fald har haft over et halvt år.
Når skatteministeren siger, at man har tænkt sig grundigt om, må jeg sige, med mit kendskab til at lave lovforslag på det her område, at så er der lavet mere komplicerede lovforslag på kortere tid end et halvt år.
Men lad os nu se, hvad der er tabt af provenu undervejs, fordi man har smølet på den måde, som man har.
Hr. Morten Homann, hr. Henrik Sass Larsen og jeg har fremsat L 126, som jo er en genfremsættelse af L 159.
Allerede før valget lykkedes det for os at fremsætte vores forslag for at løse det problem, som Ligningsrådet havde identificeret, nemlig at der var et hul i skattelovgivningen vedrørende fortjeneste, som skulle beskattes ved afhændelse af skibskontrakter m.m.
Vi tager i øvrigt også i vores lovforslag hensyn til, at der både er tale om skibskontrakter og andre afskrivningsberettigede aktiver, det kan være fly osv.
Det har vi taget højde for.
Der skete intet fra Skatteministeriets side.
Intet skete der hen over efteråret.
Vi beslutter så, da året er gået, at fremsætte vores eget forslag, men det bliver så ikke behandlet før valget, og derfor har vi genfremsat det, stort set på samme tid som skatteministeren nu har fremsat sit forslag.
Alt tyder jo på, at skatteministeren først fremsætter sit forslag, da han bliver presset af vores.
Det bliver fremsat her efter valget, før vi har fremsat vores.
Skatteministeren var klar over, at vi igen havde fundet et af de skattehuller, som var ganske problematiske, og derfor skulle skattehullet lukkes.
Jeg vil i øvrigt sige, at langt de fleste af de huller, der har været fremme i offentligheden, hvis vi ser tilbage i tiden, har været identificeret dels af oppositionen, dels af pressen.
Det tror jeg også skatteministeren godt er klar over.
Men som sagt, reaktionen kom først, efter at der var gået 6 måneder.
Det viser noget om, at viljen til at lukke skattehuller først er til stede, når skattehullet er udstillet og det er offentliggjort for enhver, at det her går ikke.
Nu er der så et lovforslag, der lukker hullet, og en rettighed, som man havde i rederibranchen, vil man så ikke have fremover, må jeg forudsætte.
Det interessante er, ud over at det nu er lykkedes at få skatteministeren til at lovgive, i hvilket omfang der i tilsvarende situationer ikke er sket beskatning.
Det spørgsmål er stillet, og det drejer sig jo ikke kun om denne her 6-månedersperiode, der nu er gået, men vi ønsker også at prøve at se, hvad der ligger bagude.
Det ønsker vi naturligvis at afklare.
Der skal ikke være nogen tvivl om, at det er skatteministerens forslag, der kommer til endelig afgørelse, og derfor vil vi jo naturligvis støtte forslaget for at lukke hullet, men jeg synes, disse bemærkninger var nødvendige, fordi det også i denne her sag har været rimelig tungt at trække skatteministeren fremad.